تورکیه-‌نین خاریجی ایشلر ناظیری مولود چاووش اوغلو تورکیه سلاح‌لی قوه‌لری طرفیندن سوریه-ده فرات چایی‌نین دوغوسوندا ایجرا ائدیلن "باریش چمشه‌سی" (باریش پیناری) حرکاتینا ان چوخ رئاکسیا وئرن اؤلکه‌لرین سوریه-نی بؤلوب ترور دؤولتی قورماق و تورکیه-نی ثابت‌لیک‌سیزلشدیرمک ایسته‌دیک‌لرینی سؤیله‌دی.
آذربایجانین پایتاختی باکی-دا قلوبال ژورنالیست‌لر شوراسی طرفیندن تشکیل ائدیلن ضیافته قاتیلان ناظیر بورادا ائتدیگی چیخیشیندا دئییب:
"تورکیه-‌ده، سوریه-ده و عراق-دا کورد قارداش‌لاریمیزین بؤیوک اکثریتی ترور تشکیلاتی‌نین ایدئولوژی سینی قبول ائتمیر، دینج‌لیک و باریش ایستییر. ترور تشکیلاتی پ.کا.کا ایله کوردلری بیر توتماماق لازیم‌دیر. ان چوخ باغیران اؤلکه‌لره باخدیغیمیزدا بورادا سوریه-نی بؤلوب ترور دؤولتی قورماق، ایرانین اؤنونو کسمک، تورکیه-نی ثابت‌لیک‌سیزلشدیرمک ایسته‌دیک‌لرینی گؤروروک. بونو چوخ آچیق و دقیق سؤیلییریک. فرانسا باشدا اولماقلا بیر سیرا اؤلکه‌لرین بورادا بیر ترور دؤولتی قورماق ایسته‌دیگینی بیلیریک. بیز بؤیوک بیر اویونو پوزدوغوموز اوچون اونلار سون درجه تشویشه دوشوب‌لر. اما بیز راحاتیق، چونکی ترور تشکیلاتی ایله موباریزه آپاریریق.
ترورلا موباریزه‌ده ساده اینسان‌لارا قارشی چوخ حساس داورانیریق. "فرات قالخانی" و "زیتون بوداغی" عملیات‌لاریندا تورک عسگری‌نین هومانیست حساس‌لیغینی بوتون دونیا گؤردو".
